Den britiske superstjerne Sting, som blandt andet er kendt fra The Police, giver til sommer koncert i Aalborg. 63-årige Sting spiller under åben himmel i Skovdalen 30. juni næste år. - Det bliver meget dejligt at byde Sting velkommen tilbage til Aalborg til sommer. Sidste gang han gav koncert i Aalborg var i 2011 med et lidt anderledes setup, nemlig sammen med Aalborg Symfoniorkester. Denne gang bliver det en koncert med den klassiske Sting i den stemningsfulde Skovdalen, og det ser vi meget frem til, siger Ernst Trillingsgaard, direktør for Aalborg Kongres & Kultur Center. Sting har været aktiv på den internationale musikscene i mere end 35 år. Han har udgivet 14 soloalbums, vundet 16 Grammy Awards og modtaget 3 Oscar-nomineringer. Sting står sammen med The Police bag hits som "Roxanne" og "Every Breath You Take".
Den britiske superstjerne Sting giver til sommer koncert under åben himmel i Skovdalen i Aalborg.